Diari Oficial de la Generalitat Valenciana


Sumari del DOGV 5230, del 30-03-2006 (2006/3533)

DECRET 35/2006, de 24 de març, del Consell de la Generalitat, pel qual es modifica el Decret 106/2000, de 18 de juliol, del Consell de la Generalitat, pel qual es regula el parc mòbil del Consell de la Generalitat i la seua administració.
----------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2006/03/24/35/dof/vci/html**

### Dades del document

Número de DOGV
:   5230

Data del DOGV
:   30-03-2006

Secció del DOGV
:   I. DISPOSICIONS GENERALS

Número del document
:   2006/3533


Data del document
:   24-03-2006

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * parc mòbil
    * vehicle
    * legislació
    * administració regional
    * personal de conducció

DECRET 35/2006, de 24 de març, del Consell de la Generalitat, pel qual es modifica el Decret 106/2000, de 18 de juliol, del Consell de la Generalitat, pel qual es regula el parc mòbil del Consell de la Generalitat i la seua administració. [2006/F3533]  
El Decret 106/2000, de 18 de juliol, del Consell de la Generalitat, va regular el parc mòbil del Consell de la Generalitat i la seua administració, modificant el sistema de gestió de vehicles i d'assignació de servicis que existia fins a eixe moment.  
Amb el pas dels anys es considera convenient abordar una segona reforma en el funcionament del parc mòbil, modificant alguns aspectes de l'esmenat Decret 106/2000, que repercutiran directament en l'increment de la qualitat del servici prestat, així com en l'eficiència de la gestió.   
Per a això es modifica, d'una part, el sistema d'assignació de servicis, donant la màxima autonomia a les conselleries a l'hora de prioritzar-los, i d'altra banda es modifica l'adscripció dels conductors dels vehicles de les classes B i C, que passen a integrar-se en la conselleria per a la qual presten servicis.   
Es pretén així crear equips de treball cohesionats en un sistema que permeta la màxima racionalització, immediatesa, agilitat i flexibilitat a l'hora d'atendre les necessitats de cada departament.  
En virtut d'això, a proposta del conseller d'Economia, Hisenda i Ocupació i amb la deliberació prèvia del Consell de la Generalitat, en la reunió del dia 24 de març de 2006,  
DECRETE  
Article 1. Modificació de l'article 6. Conductors   
L'article 6 del Decret 106/2000, de 18 de juliol, del Consell de la Generalitat, queda redactat de la forma següent:  
«Els llocs de treball detallats en l'annex I del present decret quedaran adscrits a la Sotssecretaria de la Conselleria d'Economia, Hisenda i Ocupació. No obstant això, les indemnitzacions que pertoquen per raó del servici per als ocupants d'estos llocs aniran a càrrec de la conselleria per a la qual s'haja prestat el servici que les haja originat.  
Els llocs detallats en l'annex II del present decret estaran adscrits a tots els efectes, orgànicament i funcionalment, a les sotssecretaries de les conselleries especificades en el dit annex.»  
Article 2. Modificació de l'article 13.2. Règim d'utilització dels vehicles del parc mòbil centralitzat  
L'article 13.2 del Decret 106/2000, de 18 de juliol, del Consell de la Generalitat, queda redactat de la forma següent:  
«2. L'assignació dels vehicles de les classes B i C per a la seua utilització per les conselleries es realitzarà per la Conselleria d'Economia, Hisenda i Ocupació. La conducció dels vehicles de la classe B es realitzarà sempre per personal de la Generalitat amb la categoria de conductor. La conducció de vehicles de la classe C podrà realitzar-se per personal de la Generalitat amb la categoria de conductor, o per personal adscrit a les conselleries degudament autoritzat per raó del servici.»  
Article 3. Modificació de l'article 20. Règim de despeses   
L'article 20 del Decret 106/2000, de 18 de juliol, del Consell de la Generalitat, queda redactat de la forma següent:  
.1. Corresponen a la Conselleria d'Economia, Hisenda i Ocupació les despeses derivades de l'adquisició, alienació, manteniment, assegurament, arrendament i administració dels vehicles que integren el parc mòbil centralitzat. Les despeses de combustible, peatges i neteja ordinària derivades de la utilització d'estos vehicles corresponen a les conselleries per a les quals presten servicis els vehicles.  
2. Tots les despeses derivades dels vehicles de la classe D corresponen a les conselleries que els tenen adscrits.»  
DISPOSICIONS ADDICIONALS  
Primera. Modificacions pressupostàries  
S'autoritza la Conselleria d'Economia, Hisenda i Ocupació per a la realització de les modificacions pressupostàries necessàries per a l'execució del present decret.  
Segona. Relacions de llocs de treball  
La Direcció General d'Administració Autonòmica durà a terme les actuacions necessàries perquè, amb efectes de l'entrada en vigor del present decret, es realitze la modificació en l'adscripció dels llocs de treball que pertoque d'acord amb el que establix l'annex II d'este decret.  
DISPOSICIÓ DEROGATÒRIA  
Queden derogades les disposicions addicionals segona i tercera del Decret 106/2000, de 18 de juliol, del Consell de la Generalitat, així com totes aquelles disposicions d'igual o inferior rang que s'oposen al que disposa el present decret.  
DISPOSICIÓ FINAL  
El present decret entrarà en vigor el dia 1 del mes següent al de la publicació en el Diari Oficial de la Generalitat Valenciana.  
València, 24 de març de 2006  
El president de la Generalitat,  
FRANCISCO CAMPS ORTIZ  
El conseller d'Economia, Hisenda i Ocupació,  
GERARDO CAMPS DEVESA


Còpia Permalink ELI